 NA MWANGI MUIRURI MWEZI mmoja tu baada ya Mkurugenzi wa Idara ya Ujasusi nchini (NIS) Nordin Haji kuapishwa, baadhi ya wanasiasa wa muungano tawala wa Kenya Kwanza sasa wanamshuku kuwa fuko wa Upinzani. Bw Haji aliapishwa mnamo Juni 14, 2023 kuchukua hatamu za NIS akirithi mikoba ya Wachira Kameru. Baadhi ya wanasiasa waliohudhuria mkutano wa muungano huo katika Ikulu ya Nairobi mnamo Julai 15, 2023 walimnyooshea kidole cha lawama wakidai ana msimamo wa kupendelea kinara wa Upinzani Raila Odinga.Aidha, anatuhumiwa kwa kushinikiza maelewano yawepo baina ya Bw Odinga na Rais William Ruto. Isitoshe, ukuruba wake na Rais Mstaafu Uhuru Kenyatta pia umejadiliwa. “Ni vyema ieleweke kuwa Bw Haji ameonekana akikutana na Bw Odinga na Bw Kenyatta. Anafaa aamue kama yeye ni mwanasiasa wa Azimio ama yeye ni mfanyakazi wa umma,” akasema mmoja wa viongozi hao katika mkutano wa Ikulu. Jana ilifichuka kuwa baadhi ya viongozi hao walipendekeza Bw Haji azomewe katika Bunge la Kitaifa na Seneti na ikihitajika, ang’olewe. Baadhi ya viongozi hao waliteta kwamba NIS imekuwa na uzembe mwingi kiasi kwamba katika siku za maandamano, magenge huchipuka bila idara hiyo kujua hivyo basi kuifanya kazi ya polisi kuyazima kuwa ngumu. Katika hali hiyo, Vinara wa Wengi katika Bunge la Kitaifa na Seneti, Kimani Ichung’wa na Aaron Cheruiyot mtawalia, walitoa taarifa kwa vyombo vya habari wakisema watakuwa wakikabiliana na wanaondaa na kushiriki maandamano. Katika taarifa, wawili hao walisema kuanzia Jumatano ijayo ambapo viongozi wa Upinzani wametangaza kushiriki maandamano, “tutajitokeza kama viongozi, wafuasi wa serikali na wengine kushirikiana na vyombo vya kiusalama kulinda maisha ya raia, biashara, nchi na demokrasia yetu”.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  